
Text rozhodnutia
Súd: Krajský súd Prešov Spisová značka: 2S/51/2018 Identifikačné číslo súdneho spisu: 8018200364 Dátum vydania rozhodnutia: 28. 05. 2019 Meno a priezvisko sudcu, VSÚ: JUDr. Katarína Morozová Nemcová ECLI: ECLI:SK:KSPO:2019:8018200364.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedníčky senátu JUDr. Kataríny Morozovej Nemcovej a členov senátu JUDr. Moniky Tobiašovej a JUDr. Mariána Hoffmanna PhD., v právnej veci žalobkyne D. právne zastúpenej JUDr. Petrom Ličákom, AK so sídlom v Kapušanoch, Záhradná 19/468, 082 12 Kapušany, proti žalovanému Okresnému úradu Prešov, Odbor opravných prostriedkov so sídlom Námestie mieru č. 3, 080 01 Prešov, o preskúmanie zákonnosti postupu a rozhodnutia žalovaného zo dňa 04. apríla 2018 Č.j. OU-PO-Y na základe podanej správnej žaloby jednohlasne takto r o z h o d o l : Žalobu z a m i e t a . Náhradu trov konania účastníkom n e p r i z n á v a . o d ô v o d n e n i e : I. Závery správnych orgánov 1. Preskúmavaným rozhodnutím žalovaný dňa 04.04.2018 rozhodnutím č.j.: OU-PO-Y ako príslušný správny orgán podľa ustanovenia § 4 ods. 2 písm. b) a § 4 ods. 4 zákona č. 180/2013 Z.z. ako odvolací orgán podľa § 10a ods. 6 zákona č. 488/2013 Z.z. o diaľničnej známke a o zmene niektorých zákonov v znení neskorších predpisov a podľa ustanovenia § 58 ods. 1 Správneho poriadku v konaní o odvolaní účastníčky konania D. K. voči rozhodnutiu Okresného úradu Prešov, Odbor cestnej dopravy a pozemných komunikácii zo dňa 02.11.2017 č.: OU-PO-OCDPK-XXXX/XXXXXX-XX rozhodol tak, že zmenil rozhodnutie prvostupňového správneho orgánu a podľa § 59 ods. 2 Správneho poriadku tak, že vo výroku napadnutého rozhodnutia vypustil: „v spojení s ustanovením § 16b ods. 2“ a vo výroku formuláciu: „ dňa 15.02.2016 v čase o 14:07:27 hod. užíval vymedzený úsek cesty F XXX,X km smer PP vozidlom bez úhrady diaľničnej známky“ nahradil takto: „nezabezpečil, aby pri užívaní vymedzeného úseku cesty F XXX,X km smer PP vozidlom dňa 15.02.2016 v čase o 14:07:29 hod. bola splnená povinnosť úhrady diaľničnej známky“. V ostatnom výrok napadnutého rozhodnutia potvrdil a predmetné odvolanie účastníčky konania zamietol. 2. Výrok rozhodnutia odôvodnil žalovaný tým, že Národná diaľničná spoločnosť a.s. v Zázname o vykonaní kontroly dodržiavania povinnosti úhrady diaľničnej známky pod č.: XXXXXX s dátumom a časom vyhotovenia 16.02.2016 o 02:25:59 podľa zákona č. 488/2013 Z.z. o diaľničnej známke v znení neskorších predpisov uviedla, že prevádzkovateľ motorového vozidla do 3,5 tony ev.č. PO- XXX-FK nemal na vozidlo zakúpenú platnú diaľničnú známku, čím porušil povinnosť zabezpečiť, aby pri užívaní vymedzeného úseku cesty vozidlom bola uhradená diaľničná známka a tým sa dopustil správneho deliktu. Súčasťou predmetného záznamu o vykonaní kontroly je plnoformátová prehľadová fotografia vozidla a plnoformátová fotografia evidenčného čísla vozidla. Zároveň žalovaný poukázal na ustanovenie § 11 ods. 1 zákona, podľa ktorého ak okresný úrad zistí na základe kontroly vykonanej správcom výberu úhrady diaľničnej známky, alebo osobou poverenou podľa § 8 ods. 1, alebo osobou poverenou výkonom kontroly, alebo orgánmi policajného zboru spáchanie správneho deliktu podľa § 10a ods. 1 a nie je dôvod na odloženie veci podľa § 12 ods. 1, bezodkladne bez ďalšieho konania vydá rozkaz o uložení pokuty vo výške 150Eur. Okresný úrad Prešov, Odbor cestnej dopravy a pozemných komunikácii rozkazom zo dňa 01.02.2017 pod č. OU-PO-Y.-XXXX/XXXXXX-XX uložil „D. K., nar. XX.XX.XXXX... pokutu vo výške XXX Eur za to, že ako prevádzkovateľ vozidla sa dopustila spáchania správneho deliktu podľa ustanovenia § 10a ods. 1 zákona č. 488/2013 Z.z. tým, že dňa 15.02.2016 v čase od 14:07:29 hod. užíval vymedzený úsek cesty F XXX,X km smer PP vozidlom bez úhrady diaľničnej známky“. Proti rozkazu podal právny zástupca účastníčky konania JUDr. Peter Ličák odpor zo dňa 07.02.2017, ktorý bol doručený OUPO 08.02.2017. V predmetnom odpore právny zástupca uviedol, že pani K. je vlastníkom a prevádzkovateľom vozidla ev.č. PO-XXX-FK no diaľničnú známku dňa 12.02.2016 kúpila na vozidlo ev.č. PO-XXX-FK čo vyplýva z potvrdenia č. XXXXXXXXXX o úhrade diaľničnej známky, čím nevyvrátil, ale potvrdil, že pani K. sa ako prevádzkovateľ vozidla dopustila správneho deliktu, keď nezabezpečila, aby pri užívaní vymedzeného úseku cesty vozidlom ev.č. PO-XXX-FK bola splnená povinnosť úhrady diaľničnej známky. Ďalej právny zástupca argumentoval v odpore tým, že pri kúpe ročnej diaľničnej známky urobila dňa 12.02.2016 zamestnankyňa pumpy chybu pri zadávaní ev.č. vozidla do systému, keď namiesto ev.č. PO-XXX-FK uviedla nesprávne ev.č. PO-XXX-FK. Ďalej právny zástupca poukázal aj na neskúsenosť uvedenej zamestnankyne v súvislosti s predajom diaľničnej známky. Dôvodil ďalej tým, že pani K. nevlastní ani nepoužíva vozidlo ev.č. PO-XXX-FK a že nevyužíva diaľnice SR vozidlom uvedeného ev. č. Na záver odporu poukázal právny zástupca, že dňa 15.02.2016 jeho klientka mala riadne zakúpenú a zaplatenú ročnú diaľničnú známku a teda nespáchala správny delikt podľa ustanovenia § 10a ods. 1 zákona č. 488/2013 Z.z. Zároveň právny zástupca tvrdil, že nespáchala jeho klientka správny delikt podľa uvedeného ustanovenia, pričom poukázal na toto ustanovenie, ktoré odkazuje na ustanovenie § 4 ods. 2 citovaného zákona, na základe ktorého je evidentné, že pani K. sa ako prevádzkovateľ dopustila správneho deliktu, keď nezabezpečila, aby pri užívaní vymedzeného úseku cesty vozidlom ev.č. PO- XXX-FK bola splnená povinnosť úhrady diaľničnej známky. K odporu priložil právny zástupca potvrdenie o úhrade diaľničnej známky zjednodušená faktúra XXXXXXXXXX, kde pod identifikačnými údajmi elektronickej diaľničnej známky sa pri evidenčnom čísle vozidla uvádza PO-XXX-FK, čo znamená, že potvrdenie potvrdzuje úhradu diaľničnej známky na vozidlo ev.č. PO-XXX-FK. K odporu priložil zároveň aj výpis z banky, z ktorého je preukázané, že z účtu pani K. bola suma 50Eur 15.02.2016 ako dátum spracovania a zúčtovania odpočítaná, pričom ako miesto platby sa uvádza W., B. a.s., dátum 12.02.2016. Uvedené však podľa žalovaného nič nemení na fakte, že pani K. kúpila diaľničnú známku na iné vozidlo a že nepožiadala o opravu údaja ev. č. vozidla. Zároveň žalovaný poukázal na osvedčenie o evidencii v časti I., kde je uvedené, že pri vozidle ev.č. PO-XXX-FK s VIN je D. K., W. S. XXX/XX, K. ako držiteľ osvedčenia a vlastník vozidla. Okresný úrad Odbor opravných prostriedkov zistil lustráciou vozidla, že držiteľom a vlastníkom uvedeného vozidla je D. K., nar. XX.XX.XXXX, trvale bytom W. S. XXX/XX, K., pričom sa jedná o vozidlo ev.č. PO-XXX-FK. Žalovaný ďalej v odôvodnení rozhodnutia citoval príslušné ustanovenia zákona č. 488/2013 Z.z. konkrétne ustanovenie § 5 ods. 1, ods. 3 písm. c) a ods. 4 citovaného ustanovenia, ako aj poukázal na to, že v zmysle čl. 5 bod 4 Všeobecných obchodných podmienok Správcu výberu úhrady diaľničnej známky za správnosť údajov poskytnutých podľa bodu 2 a 3 tohto článku podmienok je zodpovedný výlučne zákazník. V prípade, ak je poskytnutý údaj chybný, alebo neúplný je zákazník povinný poskytovateľovi služby oznámiť opravu, doplnenie alebo zmenu takéhoto údaju a to bezodkladne po zistení tejto skutočnosti, najneskôr však do 15 min. od poskytnutia týchto údajov poskytovateľovi služby. 3. V odôvodnení rozhodnutia žalovaný poukázal na to, že v liste Ministerstva dopravy, výstavby a regionálneho rozvoja SR, Sekcia cestnej dopravy a pozemných komunikácií zo dňa 16.12.2016 označenom ako zákon č. 488/2013 Z.z. a zákon č. 474/2013 Z.z. - usmernenie sa v časti I. písm. a) k zákonu č. 488/2013 Z.z. uvádza: „za správne a úplne zadanie údajov spojených s úhradou diaľničnej známky zodpovedá kupujúci (prevádzkovateľ, vodič), ktorý si ich má následne aj skontrolovať“. Ďalej je v usmernení uvedené, že ak prevádzkovateľ v odpore predloží doklad o zaplatení diaľničnej známky s tým, že spravil chybu pri zadávaní EČV alebo typu vozidla, nedisponuje dokladom o zaplatení platnej diaľničnej známky k vozidlu, ku ktorému bol vydaný rozkaz s pokutou predložený záznam o kontrole, tzn. že kontrolným systémom bolo zaznamenané vozidlo bez úhrady diaľničnej známky pokuta je oprávnená. Nie je to dôvod na prijatie odporu a zrušenie rozkazu. Zároveň citoval žalovaný aj príslušné ustanovenie § 13 ods. 5 zákona č. 488/2013 Z.z. 4. Okresný úrad Prešov, Odbor cestnej dopravy, pozemných komunikácií ako prvostupňový správny orgán rozhodnutím zo dňa 02.11.2017 pod č. OU-PO-Y.-XXXX/XXXXXX-XX uložil D. K. - prevádzkovateľovi vozidla ev.č. PO-XXX-FK pokutu vo výške 150 Eur za správny delikt, v danom prípade za to, že sa dopustil spáchania správneho deliktu podľa ustanovenia § 10a ods. 1 zákona č. 488/2013 Z.z. s tým, že „dňa 15.02.2016 v čase o 14:07:29 hod. užíval vymedzený úsek cesty F XXX,X km smer PP, vozidlom bez úhrady diaľničnej známky“. V odôvodnení rozhodnutia poukázal na to, že účastník konania ako prevádzkovateľ vozidla zn. W. XXXX motorového vozidla ev.č. PO-XXX-FK pri kúpe diaľničnej známky overiť správnosť ev.č. motorového vozidla zn. W. XXXX v súlade s osvedčením o evidencii motorového vozidla. V prípade zadania nesprávneho evidenčného čísla pri kúpe diaľničnej známky účastník konania nedisponuje platným dokladom o zaplatení diaľničnej známky pre motorové vozidlo zn. W. XXXX s ev.č. PO-XXX-FK. V takomto prípade mal účastník konania postupovať v zmysle čl. V. bod 4 VOP poskytovateľa služby. Na základe zisteného a potvrdeného stavu veci je preukázané, že prevádzkovateľ vozidla nezabezpečil, aby pri užívaní vymedzených úsekov ciest vozidlom bola splnená povinnosť podľa ustanovenia § 4 ods. 2 zákona č. 488/2013 Z.z. 5. Proti rozhodnutiu prvostupňového správneho orgánu podal právny zástupca pani K. odvolanie doručené 21.11.2017 s tým, že v tomto zopakoval tvrdenia uvedené v odpore a uviedol, že správny orgán už musel mať po podaní odporu za preukázané, že jeho klientka za ročnú diaľničnú známku riadne zaplatila poplatok 50 Eur, t. j. štát od jeho klientky dostal za užívanie diaľnice zaplatené. OU PO OOP však má za to, že podstatou znenia § 4 ods. 2 zákona č. 488/2013 Z.z. ostáva, aby vozidlo, ktorým sa užívajú vymedzené úseky ciest, malo na základe zabezpečenia prevádzkovateľom vozidla platnú diaľničnú známku, čo mu tak pri užívaní vozidla ev.č. PO-XXX-FK preukázateľne dňa 15.02.2016 nebolo. V odvolaní právny zástupca žiadal, aby správny orgán konanie zastavil, pretože k spáchaniu priestupku nedošlo alebo vec odložil, pretože zodpovednosť za porušenie povinnosti podľa § 4 ods. 2 zanikla a na základe týchto skutočností mal OU upustiť od uloženia pokuty. 6. Žalovaný na základe podaného odvolania argumentoval tým, že pani K. ako prevádzkovateľ vozidla ev.č. PO-XXX-FK sa dopustila správneho deliktu a nie priestupku, pričom správny delikt je preukázateľný záznamom č. XXXXXX zo dňa 16.02.2016 o vykonaní kontroly. Ani k zániku zodpovednosti za porušenie povinnosti v danom prípade podľa správneho orgánu nedošlo. Žalovaný ďalej uviedol k dôvodom odvolania, že zákon č. 488/2013 Z.z. neumožňuje odvolaciemu orgánu upustiť od uloženia pokuty, pretože v ustanovení § 10a ods. 2 citovaného zákona sa uvádza, že za správny delikt podľa ods. 1 sa uloží pokuta od 150 Eur do 500 Eur, pričom v danom prípade došlo k spáchaniu správneho deliktu, no vzhľadom na druhú vetu § 10a ods. 8 citovaného zákona vzhľadom na okolnosti predmetného prípadu, že pani K. mala záujem zakúpiť na svoje vozidlo diaľničnú známku hoci nedopatrením uhradila túto sumu na iné vozidlo OU OCDPK uložil pani K. najnižšiu možnú zákonom stanovenú pokutu a to 150Eur. 7. V odvolaní ďalej právny zástupca argumentoval aj tým, že všeobecné obchodné podmienky sú súkromné zmluvné podmienky, ktoré upravujú záväzkový vzťah medzi Národnou diaľničnou spoločnosťou a užívateľom diaľnic. Správny orgán preto nemôže pri rozhodovaní zaväzovať súkromnoprávny dokument a porušenie povinnosti, ktoré sú v ňom obsiahnuté. K uvedenému dôvodu odvolania žalovaný uviedol, že všeobecné obchodné podmienky na tieto odkazuje samotný zákon č. 488/2013 Z.z., keď v ustanovení § 5 ods. 4 tohto zákona cituje, že služby súvisiace najmä s kúpou alebo výmenou diaľničnej známky, opravou údajov a výšku servisných poplatkov určí správca výberu úhrady diaľničnej známky práve vo všeobecných obchodných podmienkach. V súlade s ustanovením § 8 ods. 1 citovaného zákona správcom výberu úhrady diaľničnej známky je Národná diaľničná spoločnosť a.s. Správca výberu úhrady diaľničnej známky je oprávnený výkonom činnosti podľa tohto zákona poveriť inú osobu; táto osoba musí byť zapísaná v registri partnerov verejného sektoru, inak správca výberu úhrady diaľničnej známky poverenie zruší. Podľa žalovaného všeobecné obchodné podmienky len dopĺňajú, konkretizujú ustanovenia zákona č. 488/2013 Z.z., nesmú byť v rozpore s nimi. Opätovne poukázal na článok I. bod 2 Všeobecných obchodných podmienok. V danom prípade prevádzkovateľ vozidla porušil ustanovenie § 4 ods. 2 zákona č. 488/2013 Z.z., keď nezabezpečil, aby pri užívaní vymedzených úsekov ciest vozidlom ev.č. PO-XXX-FK bola dňa 15.02.2016 splnená povinnosť úhrady diaľničnej známky, preto je uložená pokuta za správny delikt oprávnená. 8. Ako vyplýva z odôvodnenia rozhodnutia žalovaného, prvostupňový správny orgán OU PO OCDPK predložil v stanovenej lehote odvolanie spolu s predkladacou správou OU PO OCDPK, ktorý uviedol, že pri udeľovaní pokuty postupoval v súlade s ustanoveniami zákona č. 488/2013 Z.z. a v súlade s Usmernením Ministerstva dopravy, výstavby a regionálneho rozvoja SR zo dňa 16.12.2016. Taktiež uviedol, že účastník konania predložil doklad o zaplatení diaľničnej známky pre motorové vozidlo ev.č. PO-XXX-FK a nie pre motorové vozidlo s ev.č. PO-XXX-FK, ktorého je vlastníkom a ktoré používal na spoplatnených úsekoch diaľnic a ciest. V tomto prípade účastník konania nedisponoval platným dokladom o úhrade diaľničnej známky pre motorové vozidlo zn. W. XXXX s ev.č. PO-XXX-FK. Takto znelo aj odôvodnenie v rozhodnutí zo dňa 02.11.2017, ktorým rozhodol prvostupňový správny orgán o uložení pokuty. Listom zo dňa 12.12.2018 predložil prvostupňový správny orgán predmetné odvolanie spolu so spisovým materiálom odvolaciemu orgánu Okresnému úradu Prešov, Odbor opravných prostriedkov. 9. Žalovaný ako odvolací orgán citoval príslušné ustanovenie § 9 ods. 10, § 9 ods. 11, 12, § 2 ods. 1 zákona č. 488/2013 Z.z. a argumentoval tým, že prevádzkovateľom vozidla je na účely zákona č. 488/2013 Z.z. prevádzkovateľ vozidla alebo prevádzkovateľ jazdnej súpravy, ktorý je zapísaný v osvedčení o evidencii motorového vozidla časť I. a II. ako držiteľ osvedčenia, alebo takáto osoba zapísaná v osvedčení o evidencii motorového vozidla vydaného v cudzine, ak tento zákon neustanovuje inak. Prevádzkovateľ vozidla je povinný zabezpečiť, aby pri užívaní vymedzených úsekoch ciest vozidlom alebo jazdnou súpravou bola splnená povinnosť úhrady diaľničnej známky s poukazom na § 4 ods. 2 citovaného zákona. Správneho deliktu sa dopustí ten, kto ako prevádzkovateľ vozidla poruší povinnosť podľa § 4 ods. 2 (§ 10a ods. 1) citovaného zákona. V súlade s ustanovením § 10a ods. 2 zákona č. 488/2013 Z.z. sa za správny delikt podľa ods. 1 uloží pokuta od 150 Eur do 500 Eur. 10. Žalovaný ako odvolací orgán mal za to, že prvostupňový správny orgán nemal vo výroku rozhodnutia zo dňa 02.11.2017 uviesť § 16b ods. 2 zákona č. 488/2013 Z.z., pretože uvedené ustanovenie použil iba vtedy, ak by došlo k spáchaniu viacerých správnych deliktov prevádzkovateľom vozidla ev.č. PO-XXX- FK v danom období, čo však nie je v predmetnom spise OU PO OCDPK slovne vyjadrené ani dokladmi či inými dôkazmi preukázané. Prvostupňový správny orgán ďalej vo výroku napadnutého rozhodnutia nesprávne formuloval, že prevádzkovateľ vozidla sa dopustil správneho deliktu užívaním... ale malo byť správne uvedené, že nezabezpečil, aby pri užívaní vymedzeného úseku cesty vozidlom bola splnená povinnosť úhrady diaľničnej známky. Uvedené skutočnosti žalovaný ako odvolací orgán napravil vo výrokovej časti zmeneného rozhodnutia, pričom v ostatnej časti prvostupňové rozhodnutie správneho orgánu potvrdil. Tieto skutočnosti však nemajú vplyv na zákonnosť vydaného rozhodnutia, ktoré je vo výroku vecne správne. Žalovaný ako odvolací orgán podľa § 59 ods. 1 Správneho poriadku preskúmal napadnuté rozhodnutie v celom rozsahu, jeho zákonnosť, vecnú správnosť a tiež odôvodnenosť jeho výroku, ako aj zákonnosť a správnosť postupu konania, ktoré vydaniu rozhodnutia predchádzalo. Žalovaný zistil nedostatky v rozhodnutí prvostupňového správneho orgánu, pre ktoré napadnuté rozhodnutie zo dňa 02.11.2017 čiastočne zmenil a to z dôvodov, ktoré vyššie špecifikoval. V ostatnom zostáva zmysel napadnutého rozhodnutia nezmenený. II. Žalobné dôvody 11. Včas podanou žalobou sa žalobkyňa prostredníctvom právneho zástupcu domáhala zrušenia rozhodnutia žalovaného, ako aj zrušenia rozhodnutia o uložení pokuty za správny delikt a priznania trov konania. Vzhľadom na dôvody žaloby podľa žalobkyne rozhodnutie žalovaného je nezákonné na základe toho, že zistenie skutkového stavu bolo nedostačujúce na riadne posúdenie veci, ako aj to, že správny orgán dospel na základe vykonaného dokazovania k nesprávnym skutkovým zisteniam, rozhodnutie žalovaného vychádza z nesprávneho právneho posúdenia veci a napadnuté rozhodnutie žalovaného, ako aj rozhodnutia, ktoré mu predchádzali sú nesprávne a nezákonné a zasahujú do subjektívnych majetkových práv žalobcu. 12. V dôvodoch žaloby v prvom rade poukázala žalobkyňa prostredníctvom právneho zástupcu na to, že zakúpila ako prevádzkovateľ osobného motorového vozidla ev.č. PO-XXX-FK dňa 12.02.2016 na pumpe F. ul. W. u pracovníka ročnú diaľničnú známku v hodnote 50 Eur platnú od 12.02.2016 do 31.01.2017. Za diaľničnú známku zaplatila platobnou kartou, o čom je doklad účtenka č. XXXXX. Z potvrdenia o úhrade diaľničnej známky č. XXXXXXXXXX vyplýva, že diaľničná známka bola zakúpená na Y. ev.č. PO-XXX-FK. Dňa 16.02.2016 bol vyhotovený záznam o vykonaní kontroly, z ktorého ako aj z priložených fotografii vyplýva, že dňa 15.02.2016 bolo kontrolované Y. ev.č. PO-XXX-FK. Žalobkyňa ďalej poukázala na to, že je vlastníkom a prevádzkovateľom Y. ev.č. PO-XXX-FK a z potvrdenia o úhrade diaľničnej známky č. XXXXXXXXXX vyplýva, že diaľničná známka bola zakúpená na Y. ev.č. PO-XXX-FK. Z vyššie uvedeného vyplýva, že pri kúpe ročnej diaľničnej známky dňa 12.02.2016 urobila pracovníčka obchodného miesta na F. ulici W. chybu pri zadávaní evidenčného čísla do systému a namiesto správneho ev.č. PO-XXX-FK uviedla nesprávne ev. č. PO-XXX-FK. T. j. pomýlila sa a namiesto č. X zadala č. X.. Žalobkyňa ďalej argumentovala tým, že podľa vyjadrenia žalobkyne a jej manžela bola pracovníčka pumpy úplne neistá a povedala im, že s predajom diaľničných známok sa iba začína a teda nemá ešte dostatok skúseností a preto jej to tak dlho trvá. Povedala, že sú jej prví zákazníci a že to ešte nerobila a že dúfa, že to dobre vypíše. Dokonca si pracovníčka od nich vypýtala aj technický preukaz od auta a vypisovala údaje z neho. 13. Žalobkyňa nevlastní, ani nepoužíva Y. PO-XXX-FK a nevie o aký typ a značku Y. sa jedná, nepozná jeho vlastníka a vôbec či vozidlo s týmto ev.č. existuje. Pri zadaní ev.č. PO-XXX-FK nebol nájdený žiadny záznam s týmto ev.č. Y. s ev.č. PO-XXX-FK s najväčšou pravdepodobnosťou po diaľniciach v roku 2016 vôbec nejazdilo. Na základe vyššie uvedeného žalobkyňa argumentovala tým, že došlo pri kúpe ročnej diaľničnej známky 12.02.2016 k chybe pri zadávaní ev.č. do systému, riadne za ročnú diaľničnú známku zaplatila a užívala diaľnice SR svojim Y. ev.č. PO-XXX-FK od 12.02.2016 do 31.01.2017 v dobrej viere, že si svoju povinnosť riadne splnila. Ďalej poukázala na to, že Y. ev.č. PO-XXX-FK nevlastní, ani nepoužíva, nevie o aké motorové vozidlo sa jedná, nepozná jeho vlastníka, nevie, či vôbec vozidlo s takýmto ev.č. existuje. Neužívala diaľnice SR s Y. ev.č. PO-XXX-FK t. j. na jednu diaľničnú známku nepoužívala dve motorové vozidlá. Podľa žalobkyne Y. PO-XXX-FK s najväčšou pravdepodobnosťou po diaľniciach v roku 2016 vôbec nejazdilo. Dňa 15.02.2016 mala riadne zakúpenú a zaplatenú ročnú diaľničnú známku, teda nespáchala správny delikt podľa ustanovenia § 10a ods. 1 zákona č. 488/2013 Z.z. 14. Ďalej právny zástupca v žalobe citoval príslušné ustanovenia zákona č. 488/2013 a to § 10a ods. 1, § 4 ods. 2 a § 12 ods. 1 písm. c), ako aj príslušné ustanovenie § 76 ods. 1 písm. a) zákona č. 372/1990 Zb. Poukázala zároveň žalobkyňa na to, že rozkaz o uložení pokuty za správny delikt prevádzkovateľa vozidla, ktorý bol prvotne uložený bol vydaný správne, ale rozhodnutie o uložení pokuty za správny delikt prvostupňovým správnym orgánom a rozhodnutie OU PO OOP zo dňa 04.04.2018 za správne nepovažuje. Keďže po podaní odporu už mal správny orgán vedomosť o tom, že za užívanie diaľnic riadne zaplatila, ale došlo k chybe pri zadávaní údajov do systému. Ďalej v žalobe právny zástupca žalobkyne citoval opätovne ustanovenie § 76 ods. 1 písm. a) zákona č. 272/199 Z. z. (správne má byť zákona č. 372/1990 Zb.), § 12 ods. 1 písm. c) zákona č. 488/2013 Z.z., ako aj § 5 ods. 4 citovaného zákona a poukázal na to, že správca výberu úhrady diaľničnej známky vydal s platnosťou a účinnosťou odo dňa 01.12.2015 Všeobecné obchodné podmienky, pričom sa jedná o súkromné zmluvné podmienky, ktoré upravujú záväzkový vzťah medzi národnou diaľničnou spoločnosťou a užívateľom diaľnic. Všeobecné obchodné podmienky vydala súkromná spoločnosť Národná diaľničná spoločnosť a.s. a nejedná sa o subjekt verejného práva, teda štátny orgán. Porušenie týchto podmienok neznamená spáchanie správneho deliktu alebo priestupku, ale porušenie súkromnoprávneho vzťahu. 15. Pokiaľ správny orgán odôvodnil napadnuté rozhodnutie o spáchaní deliktu porušením týchto všeobecneobchodných podmienok podľa názoru žalobkyne a právneho zástupcu správny orgán nepostupoval správne, keďže v prípade všeobecných obchodných podmienok sa nejedná o zákon, vyhlášku, nariadenie, ale o sféru súkromného práva, t. j. porušenie zmluvných povinností nemôže znamenať spáchanie správneho deliktu. Podľa žalobkyne správny orgán nemôže pri rozhodovaní zaväzovať súkromnoprávny dokument a porušenie povinností, ktoré sú v ňom obsiahnuté. Ak si aj Národná diaľničná spoločnosť v čl. V. ods. 4 VOP určila, že za správnosť údajov poskytnutých podľa bodu 2 a 3 tohto článku podmienok je zodpovedný výlučne zákazník. V prípade, ak je poskytnutý údaj chybný alebo neúplný je zákazník povinný poskytovateľovi služby oznámiť opravu, doplnenie alebo zmenu takého údaju a to bezodkladne po zistení tejto skutočnosti, najneskôr však do 15 min. od poskytnutia týchto údajov poskytovateľovi služby, tak tým nemôže byť správny orgán viazaný pri rozhodovaní o spáchaní správneho deliktu. 16. V závere žaloby žalobkyňa prostredníctvom právneho zástupcu podotkla, že poskytla správne údaje, t. j. predložila technický preukaz vozidla, ale pracovníčka na pumpe zadala do systému nesprávne údaje, t. j. zo strany žalobkyne nedošlo ani k porušeniu čl. 5 ods. 4 VOP, na porušenie ktorého odkazuje správny orgán. Správny orgán podľa žalobkyne nie je viazaný znením čl. 5 ods. 4 VZP, ale musí bez ohľadu na to, kto za chybu pri zadávaní údajov do systému nesie zodpovednosť skutkový stav vyhodnotiť tak, že nedošlo k spáchaniu správneho deliktu, pričom za užívanie diaľnic bolo riadne zaplatené a v zmysle § 4 ods. 2 zákona č. 488/2013 Z.z. si prevádzkovateľ vozidla splnil svoju povinnosť úhrady diaľničnej známky. V závere poukázal právny zástupca žalobkyne na to, že chýba subjektívna stránka skutkovej podstaty priestupku, pričom za poľahčujúcu okolnosť poukázal na to, že diaľničnú známku si žalobkyňa kupovala dňa 12.02.2016, t. j. v čase keď sa predaj diaľničných známok iba začínal a pracovníci, ktorí diaľničné známky predávali, ako aj zákazníci nemali ešte s novým systémom diaľničných známok dostatok skúseností. Jediným poškodeným v tomto prípade bola žalobkyňa, ktorá namiesto 50 Eur má zaplatiť 230 za užívanie diaľnic. Na základe týchto skutočností navrhla žalobkyňa žalobe vyhovieť. III. Vyjadrenie žalovaného a právneho zástupcu žalobkyne 14. K podanej žalobe sa písomným stanoviskom zo dňa 01.08.2018 vyjadril žalovaný, pričom zotrval na skutkových a právnych okolnostiach vydaného rozhodnutia a navrhol žalobu ako nedôvodnú zamietnuť. 15. Právny zástupca žalobkyne JUDr. Peter Ličák písomným podaním zo dňa 15.09.2018 sa vyjadril k vyjadreniu žalovaného, poukázal pritom na nálezy Ústavného súdu SR a navrhol žalobe vyhovieť, pričom sa v plnom rozsahu pridržal tvrdení uvedených v žalobe. IV. Závery správneho súdu 16. Dňa 01.07.2016 nadobudol účinnosť zákon č. 162/2015 Z.z. Správny súdny poriadok (ďalej len „S.s.p.“). 17. Podľa § 2 ods. 1 S.s.p., v správnom súdnictve poskytuje správny súd ochranu právam, alebo právom chráneným záujmov fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 18. Podľa § 2 ods. 2 S.s.p., každý kto tvrdí, že sú jeho práva, alebo právnom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy sa môže za podmienok ustanovených týmto zákonom domáhať ochrany na správnom súde. 19. Podľa § 177 ods. 1 S.s.p., správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 20. V druhej hlave Správneho súdneho poriadku sú príslušné ustanovenia, ktorými sa posudzuje správna žaloba vo veciach správneho trestania, pričom z ustanovenia § 194 ods. 1 S.s.p. vyplýva, že správnym trestaním sa na účely tohto zákona rozumie rozhodovanie orgánov verejnej správy o priestupku, správnom delikte alebo o sankcii za iné podobné protiprávne konanie. 21. Podľa § 194 S.s.p., ak nie je v tejto hlave ustanovené inak, použijú sa na konanie vo veciach správneho trestania ustanovenia o konaní o všeobecnej správnej žalobe. 22. Z ustanovenia § 190 S.s.p. vyplýva, že ak správny súd po preskúmaní rozhodnutia alebo opatrenia žalovaného dospeje k záveru, že žaloba nie je dôvodná, rozsudkom ju zamietne. 23. S poukazom na vyššie citované zákonné ustanovenia krajský súd ako správny súd preskúmal napadnuté rozhodnutie žalovaného, ako aj rozhodnutie prvostupňového správneho orgánu a konanie, ktoré ich vydaniu predchádzalo, oboznámil sa s obsahom administratívneho spisu, ktorý predložil žalovaný na výzvu správneho súdu a rozhodol na základe týchto skutočností, pričom bez účasti právneho zástupcu žalobcu, ktorý bol riadne predvolaný na pojednávanie a do otvorenia pojednávania svoju neúčasť neospravedlnil, pričom senát jednomyseľne dospel k záveru, že žaloba nie je dôvodná, nakoľko zistenie skutkového stavu orgánom verejnej správy bolo dostačujúce pre riadne posúdenie veci a rozhodnutie žalovaného, ako aj prvostupňového správneho orgánu sú preskúmateľné, nakoľko boli riadne odôvodnené potom, ako bol dostatočne zistený skutkový stav, z ktorého správne orgány vyvodili správny právny záver. Zároveň správny súd konštatoval, že uvedeným konaním a vydaním rozhodnutí nebolo zasiahnuté do majetkových práv žalobkyne, vzhľadom na postup a rozhodnutia správnych orgánov, ktoré postupovali v súlade so zákonom č. 488/2013 Z.z., ako aj v súlade so Správnym poriadkom v tomto konaní. 24. Ako vyplýva z predmetu úpravy, ktorý je obsiahnutý v § 1 ods. 1 zákona č. 488/2013 Z.z. o diaľničnej známke a o zmene niektorých zákonov, tento zákon upravuje výber úhrady diaľničnej známky za užívanie vymedzených úsekov diaľnic a rýchlostných ciest (ďalej len „vymedzené úseky ciest“), práva a povinnosti užívateľov vymedzených úsekov ciest, pôsobnosť orgánov štátnej správy, pôsobnosť správcu výberu úhrady diaľničnej známky, výkon kontroly, zodpovednosť a sankcie za porušenie povinností ustanovených týmto zákonom. 25. Z ustanovenia § 2 ods. 1 citovaného zákona vyplýva, že vymedzené úseky ciest označené dopravnými značkami možno užívať po zaplatení úhrady diaľničnej známky, za ich užívanie a) dvojstopovými motorovými vozidlami alebo jazdnými súpravami do 3,5 t a dvojstopovými motorovými vozidlami kategórie M1 bez ohľadu na ich najväčšiu prípustnú celkovú hmotnosť (ďalej len „vozidlo“). b) dvojstopovými jazdnými súpravami tvorenými motorovým vozidlom kategórie M1, N1, M1G a N1G) bez ohľadu na najväčšiu prípustnú hmotnosť jazdnej súpravy (ďalej len „jazdná súprava“). 26. Podľa ustanovenia § 2 ods. 2 citovaného zákona, výška úhrady diaľničnej známky sa určí z najväčšej prípustnej celkovej hmotnosti motorového vozidla a prípojného vozidla. Úhrada diaľničnej známky sa platí na kalendárny rok, na 30 dní alebo na 10 dní bez ohľadu na počet vykonaných jázd. 27. Podľa § 2 ods. 4 citovaného zákona, prevádzkovateľom vozidla je na účely tohto zákona prevádzkovateľ vozidla alebo prevádzkovateľ jazdnej súpravy, ktorý je zapísaný v osvedčení o evidencii motorového vozidla časť I a časť II ako držiteľ osvedčenia alebo takáto osoba zapísaná v osvedčení o evidencii motorového vozidla vydanom v cudzine, ak tento zákon neustanovuje inak. 28. Podľa § 3 ods. 1 citovaného zákona, diaľničná známka s ročnou platnosťou je platná od 1. januára príslušného kalendárneho roka do 31. januára nasledujúceho kalendárneho roka. 29. V zmysle ustanovenia § 4 ods. 2 citovaného zákona, prevádzkovateľ vozidla je povinný zabezpečiť, aby pri užívaní vymedzených úsekov ciest vozidlom alebo jazdnou súpravou bola splnená povinnosť úhrady diaľničnej známky. 30. Z ustanovenia § 5 ods. 1 vyplýva, že pri úhrade diaľničnej známky v elektronickej podobe sa do elektronického systému správne a úplne zadajú tieto údaje a) krajina registrácie vozidla, b) evidenčné číslo vozidla alebo prípojného vozidla kategórie O1 a O2, c) typ vozidla a to, či ide o vozidlo alebo o prípojné vozidlo, d) platnosť diaľničnej známky a začiatok jej platnosti. 31. Podľa § 5 ods. 3 citovaného zákona, o úhrade diaľničnej známky v elektronickej podobe sa vydá potvrdenie, ktoré obsahuje a) miesto a čas predaja diaľničnej známky, b) krajinu registrácie vozidla, c) evidenčné číslo vozidla alebo prípojného vozidla kategórie O1 a O2... 32. Podľa § 5 ods. 4 citovaného zákona, služby súvisiace najmä s kúpou alebo výmenou diaľničnej známky, opravou údajov a výšku servisných poplatkov určí správca výberu úhrady diaľničnej známky vo všeobecných obchodných podmienkach. 33. Z ustanovenia § 8 ods. 1 citovaného zákona vyplýva, že správcom výberu úhrady diaľničnej známky je Národná diaľničná spoločnosť, a.s. Správca výberu úhrady diaľničnej známky je oprávnený výkonom činností podľa tohto zákona poveriť inú osobu; táto osoba musí byť zapísaná v registri partnerov verejného sektora, inak správca výberu úhrady diaľničnej známky poverenie zruší. 34. Podľa ustanovenia § 8 ods. 2 citovaného zákona, správca výberu úhrady diaľničnej známky je povinný zabezpečiť predajné miesta, na ktorých možno vykonať úhradu diaľničnej známky a zabezpečiť ich prístupnosť aj pre osoby so zdravotným postihnutím. 35. V zmysle ustanovenia § 9 ods. 1 citovaného zákona, kontrolu dodržiavania povinností prevádzkovateľa vozidla a vodiča podľa tohto zákona vykonávajú osoby poverené výkonom kontroly v súčinnosti s orgánmi Policajného zboru v rámci vykonávania dohľadu nad bezpečnosťou a plynulosťou cestnej premávky. 36. Podľa § 9 ods. 9 citovaného zákona, osoba poverená výkonom kontroly je povinná vyhotoviť doklad o kontrole. 37. Podľa § 9 ods. 10 citovaného zákona, na účely rozkazného konania podľa § 11 až 13 môže správca výberu úhrady diaľničnej známky alebo osoba poverená podľa § 8 ods. 1 alebo osoba poverená výkonom kontroly vykonávať kontrolu dodržiavania povinností prevádzkovateľa vozidla a vodiča podľa tohto zákona stacionárnymi elektronickými zariadeniami a mobilnými elektronickými zariadeniami správcu výberu úhrady diaľničnej známky alebo osoby poverenej podľa § 8 ods. 1 bez zastavenia vozidla a jazdnej súpravy aj bez súčinnosti orgánov Policajného zboru. 38. Podľa § 9 ods. 11 citovaného zákona, na účely rozkazného konania podľa § 11 až 13 správca výberu úhrady diaľničnej známky alebo osoba poverená podľa § 8 ods. 1 je oprávnená a) získavať a zaznamenávať údaje podľa § 8 ods. 3 stacionárnym elektronickým zariadením alebo mobilným elektronickým zariadením, b) zabezpečovať dôkazy o nesplnení povinností vyplývajúcich z tohto zákona a poskytovať ich okresným úradom. 39. Podľa § 9 ods. 12 citovaného zákona, dôkaz o porušení povinnosti získaný a zaznamenaný spôsobom ustanoveným v odseku 10 možno použiť aj pri rozhodovaní v konaní o priestupku podľa § 10 alebo v konaní o správnom delikte podľa § 10a. 40. Podľa § 10a ods. 1 citovaného zákona, správneho deliktu sa dopustí ten, kto ako prevádzkovateľ vozidla poruší povinnosť podľa § 4 ods. 2. 41. Podľa § 10a ods. 2 citovaného zákona, za správny delikt podľa odseku 1 sa uloží pokuta od 150 eur do 500 eur. 42. Podľa § 11 ods. 1 citovaného zákona, ak okresný úrad zistí na základe kontroly vykonanej správcom výberu úhrady diaľničnej známky alebo osobou poverenou podľa § 8 ods. 1 alebo osobou poverenou výkonom kontroly alebo orgánmi Policajného zboru spáchanie správneho deliktu podľa § 10a ods. 1 a nie je dôvod na odloženie veci podľa § 12 ods. 1, bezodkladne bez ďalšieho konania vydá rozkaz o uložení pokuty vo výške 150 eur. 43. Podľa § 11 ods. 5 citovaného zákona, na rozkazné konanie o správnom delikte je miestne príslušný okresný úrad, v obvode ktorého má prevádzkovateľ vozidla sídlo, ak ide o právnickú osobu, miesto podnikania, ak ide o fyzickú osobu - podnikateľa alebo bydlisko, ak ide o fyzickú osobu... 44. Podľa § 11 ods. 6 citovaného zákona, pokutu možno uložiť do dvoch rokov odo dňa, keď sa príslušný okresný úrad dozvedel o porušení povinnosti, najneskôr však do troch rokov odo dňa porušenia povinnosti. 45. Ako vyplýva z čl. I. bod 2 Všeobecných obchodných podmienok, ktoré dopĺňajú, konkretizujú zákona č. 488/2013 Z.z., správca výberu úhrady diaľničnej známky, predovšetkým v súlade s príslušnými ustanoveniami zákona č. 488/2013 Z.z. o diaľničnej známke a o zmene a doplnení niektorých zákonov v platnom znení Nariadenia vlády č. 410/2014 Z.z., ktorým sa ustanovuje výška úhrady diaľničnej známky za užívanie vymedzených úsekov diaľnic a rýchlostných ciest v platnom znení vydáva tieto všeobecné obchodné podmienky správcu výberu úhrady diaľničnej známky, ktoré upravujú predovšetkým podrobnosti vo vzťahu k právam a povinnostiam Správcu výberu úhrady diaľničnej známky, prevádzkovateľov vozidiel, vodičov vozidiel, prevádzkovateľov vozidiel alebo jazdných súprav oslobodených od úhrady diaľničnej známky za užívanie vymedzených úsekov diaľnic a rýchlostných ciest SR. 46. Správny súd preskúmal napadnuté rozhodnutie žalovaného, ako aj rozhodnutia, ktoré predchádzali jeho vydaniu a zároveň postup správnych orgánov, ktoré sa riadili zákonom č. 488/2013 Z.z. o diaľničnej známke a o zmene a doplnení niektorých zákonov v platnom znení v čase vydania tak rozkazu o uložení pokuty, ako aj prvostupňového rozhodnutia zo dňa 02.11.2017 a následne rozhodnutia žalovaného, ktorý posudzoval postup a správnosť rozhodnutia prvostupňového správneho orgánu a vydal následne preskúmavané rozhodnutie dňa 04.04.2018. Týmto rozhodnutím žalovaný zmenil čiastočne výrok rozhodnutia, ako aj výrokovú časť rozhodnutia v rozsahu, na ktorý poukázal správny súd vyššie v odôvodnení tohto rozsudku. Uvedené skutočnosti, ako už aj správny orgán konštatoval nemali vplyv na zákonnosť vydaného rozhodnutia. 47. Z uvedených listinných dôkazov, ktoré mal správny súd za bezpochyby preukázané, že žalobkyňa sa dopustila správneho deliktu tak, ako je jej kladené za vinu v rozhodnutí prvostupňového správneho orgánu zo dňa 02.11.2017, ktorým bola uložená žalobkyni ako prevádzkovateľovi Y. do X,X tony ev. č. PO-XXX-FK pokuta vo výške 150 Eur za správny delikt, v danom prípade za to, že sa dopustila spáchania správneho deliktu podľa § 10a ods. 1 zákona č. 488/2013 Z.z. a to tým, že dňa 15.02.2016 v čase o 14:07:29 nezabezpečila, aby pri užívaní vymedzeného úseku cesty D1 XXX,X km smer PP vozidlom uvedený deň bola splnená povinnosť úhrady diaľničnej známky. Ako prevádzkovateľ Y. zn. W. XXXX ev.č. PO-XXX-FK M.: H v súlade s ustanovení § 10a ods. 2 zákona č. 488/2013 Z.z. porušila povinnosť podľa § 4 ods. 2 citovaného zákona, keď nezabezpečila, aby pri užívaní vymedzeného úseku cesty vozidlom dňa 15.02.2016 v čase od 14:07:29 hod. bola splnená povinnosť úhrady diaľničnej známky, čím sa dopustila správneho deliktu v zmysle ustanovenia § 10a ods. 1 citovaného zákona. 48. Uvedené skutočnosti mal správny orgán preukázané na základe Záznamu č. XXXXXX s dátumom vyhotovenia 16.02.2016 o 02:25:59 hod. Národnou diaľničnou spoločnosťou, ako osobou, ktorá je ustanovená zákonom č. 488/2013 Z.z. ako osoba spôsobilá na kontrolu dodržiavania povinnosti prevádzkovateľa vozidla a vodiča vozidla podľa tohto zákona. Na základe uvedeného záznamu vydal prvostupňový správny orgán OU PO OCDPK rozkaz pôvodne 01.02.2017 pod príslušným číslom OU- PO-OCDPK-XXXX/XXXXXX-XX, ktorým uložil žalobkyni pokutu vo výške 150 Eur za to, že ako prevádzkovateľ vozidla ev.č. PO-XXX-FK sa dopustila spáchania správneho deliktu podľa ustanovenia § 10a ods. 1 zákona č. 488/2013 Z.z. tým, že Y., ktorého je prevádzkovateľom užívalo vymedzený úsek cesty D1 XXX,X km smer W. bez úhrady diaľničnej známky. Voči uvedenému rozkazu podala žalobkyňa odpor, kde uvádzala, že dňa 12.02.2016 zakúpila diaľničnú známku podľa potvrdenia č. XXXXXXXXXX na čerpacej stanici B., F. ulica na Y. ev.č. PO-XXX-FK čo vyplýva z uvedeného potvrdenia o úhrade diaľničnej známky. Predmetné potvrdenie hneď pri kúpe diaľničnej známky žalobkyňa neprekontrolovala, aj keď zamestnankyňa pumpy urobila chybu pri zadávaní ev.č. vozidla do systému a namiesto ev.č. PO-XXX-FK, ktorého žalobkyňa je prevádzkovateľom uviedla nesprávne evidenčné číslo PO-XXX-FK. Žalobkyňa bola povinná prekontrolovať si uvedený doklad a do 15 min. oznámiť uvedenú chybu a žiadať o opravu tohto dokladu o úhrade diaľničnej známky s poukazom na ustanovenie § 5 ods. 3 písm. c) zákona č. 488/2013 Z.z. 49. Skutočnosti, ktoré uvádzala žalobkyňa jednak v samotnom odpore voči rozkazu prvostupňového správneho orgánu, ako aj v odvolaní voči prvostupňovému rozhodnutiu správneho orgánu zo dňa 02.11.2017 v tom zmysle, že pracovníčka pumpy nemala dostatočné skúsenosti, robila uvedené zadanie pri kúpe diaľničnej známky po prvýkrát, resp. že diaľničné známky boli vo februári 2016 ešte v prvotnom postupe pri predaji nemajú vplyv na to, že povinnosťou prevádzkovateľa vozidla bolo, aby po bezprostrednom obdržaní potvrdenia o zakúpení diaľničnej známky tento doklad si žalobkyňa prekontrolovala a ako prevádzkovateľ vozidla označila prípadnú chybu, ktorá na uvedenom potvrdení o kúpe diaľničnej známky bola. To, že zadala pracovníčka pumpy nesprávne evidenčné číslo vozidla a namiesto PO-XXX-FK zadala ev.č. PO-XXX-FK mohlo byť v rámci 15 minút opravené na základe toho, že by žalobkyňa ako prevádzkovateľ OMV namietala uvedené nesprávne evidenčné číslo vozidla. Avšak ani z dokladov, ktoré predkladala žalobkyňa pri odvolaní voči prvostupňovému rozhodnutiu správneho orgánu takýto postup žalobkyne nie je evidovaný a žalobkyňa takúto žiadosť o opravu chyby pri zadaní nesprávneho evidenčného čísla na doklade, ktorým disponovala z 12.02.2016, resp. z výpisu z účtu v banke zo dňa 15.02.2016 nepodala. 50. Argumentácia žalobkyne, že sa nedopustila správneho deliktu, ale ide o priestupok a že jej zodpovednosť podľa zákona č. 488/2013 Z.z. zanikla, resp. že konanie je potrebné zastaviť, pretože k spáchaniu priestupku podľa § 76 ods. 1 písm. a) Zákona o priestupkoch nedošlo je nedôvodná. V zmysle uvedených ustanovení Zákona o priestupkoch, ani podľa príslušných ustanovení Zákona o diaľničnej známke postupovať správny orgán nemohol, pretože zodpovednosť za správny delikt u žalobkyne nezanikla. Správny orgán teda musel pri samotnom posudzovaní konania žalobkyne jednoznačne vyvodiť záver, že žalobkyňa sa porušením ustanovenia § 4 ods. 2 Zákona o diaľničnej známke dopustila správneho deliktu, pretože ako prevádzkovateľ OMV W. XXXX ev.č. PO-XXX-FK tým, že nezabezpečila, aby po diaľnici v roku XXXX OMV, ktorého je prevádzkovateľom. Tieto skutočnosti boli bezpochyby preukázané dôkazom, na základe ktorého začal správny orgán správne konanie vo veci uloženia pokuty za spáchanie správneho deliktu žalobkyne podľa príslušných ustanovení zákona č. 488/2013 Z.z. a to na základe Záznamu č. XXXXXX zo dňa 16.02.2016 predloženého Národnou diaľničnou spoločnosťou a.s. NDS o vykonaní kontroly dodržiavania povinností úhrady diaľničnej známky podľa príslušných ustanovení zákona č. 488/2013 Z.z., postupovala a na vykonanie kontroly bola oprávnená. 51. Na základe týchto skutočností preto podľa správneho súdu správne orgány postupovali v súlade so zákonom č. 488/2013 Z.z. keď žalobkyni ako prevádzkovateľovi OMV W. XXXX ev.č. PO-XXX- FK správne uložili pokutu za spáchanie správneho deliktu, nakoľko konaním žalobkyne bola naplnená skutková podstata správneho deliktu podľa ustanovenia § 10a ods. 1, 2 zákona č. 488/2013 Z.z. S poukazom na obsah uvedeného ustanovenia správny orgán dospel k správnemu záveru, že žalobkyňa sa dopustila správneho deliktu, pretože ako prevádzkovateľ vozidla porušila povinnosť uvedenú v ustanovení § 4 ods. 2 zákona č. 488/2013 Z.z. 52. Pokiaľ žalobkyňa prostredníctvom svojho právneho zástupcu v žalobe argumentovala tým, že zaplatila za užívanie diaľnic sumu 230 Eur, správny súd dôvodí tým, že správneho deliktu sa dopustí ten, kto ako prevádzkovateľ vozidla porušil povinnosť uvedenú v ustanovení § 4 ods. 2 a zároveň v súlade s ustanovením § 10a ods. 2 za správny delikt podľa ods. 1 správny orgán takémuto prevádzkovateľovi uloží pokutu od 150 Eur do 500 Eur. Možnosť upustenia, resp. uloženia nižšej pokuty správnemu orgánu zákon neumožňuje, nakoľko je pevne stanovená najnižšia suma uloženej pokuty a to 150 Eur, ktorá bola uložená aj žalobkyni vzhľadom na poľahčujúce okolnosti a tú skutočnosť, že dňa 12.02.2016 mala žalobkyňa snahu zakúpiť si diaľničnú známku v sume 50 Eur na svoje OMV, ktorého je prevádzkovateľom s ev.č. PO-XXX-FK. Že následne došlo k chybe, na ktorú žalobkyňa neupozornila, ani ju nežiadala opraviť je len v neprospech žalobkyne a na základe tohto postupu potom správny orgán nemal inú možnosť ako postupovať tak, ako je zrejmé z administratívneho spisu a z rozhodnutí správneho orgánu tak rozhodnutia o rozkaze, ako aj rozhodnutia o uložení pokuty zo dňa 02.11.2017, ako aj následne rozhodnutia žalovaného, ktorý ako odvolací orgán len čiastočne pozmenil výrokovú časť rozhodnutia a napadnuté rozhodnutie prvostupňového správneho orgánu potvrdil, pričom predmetné odvolanie žalobkyne v celom rozsahu zamietol. Aj podľa správneho súdu správne orgány postupovali v súlade s tým, čo umožňoval správnym orgánom zákon č. 488/2013 Z.z. s poukazom na všeobecné obchodné podmienky, ktoré sú súčasťou uvedeného zákona, pričom všeobecné obchodné podmienky samotný zákon dopĺňajú, resp. konkretizujú jednotlivé ustanovenia zákona. 53. Na základe uvedených skutočností mal preto správny súd za preukázané, že správne orgány postupovali v konaní správne na základe príslušných dôkazov, ktoré mali k dispozícii, pričom dostatočne zistili skutkový stav veci, z ktorého vyvodili správny právny záver a svoje rozhodnutia tak prvostupňový správny orgán, ako aj následne žalovaný ako odvolací orgán s dôrazom na tieto skutočnosti a na preukázané dôkazy riadne odôvodnili v zmysle správneho poriadku. 54. Správny súd záver ohľadom správnosti konania uvedených postupov správnych orgánov odôvodňoval aj s poukazom na príslušné ustanovenia zákona č. 488/2013 Z.z., ako aj na príslušnú judikatúru NS SR, ktorá v predmetných veciach je aplikovaná na príslušné rozhodnutia súdom vyššieho stupňa. 55. S dôrazom na skutočnosti, ktoré boli bezpochyby preukázané z administratívneho spisu, ako aj z rozhodnutí správnych orgánov, správny súd preto žalobu z zmysle ustanovenia § 190 S.s.p. zamietol, nakoľko dospel jednomyseľne senát správneho súdu k záveru, že rozhodnutia správnych orgánov boli vydané v súlade so zákonom, na základe dostatočne zisteného skutkového stavu, z ktorého správneho orgány vyvodili správny právny záver a svoje rozhodnutia riadne a dostatočne odôvodnili. 56. S poukazom na tú skutočnosť, že žalobkyňa v konaní nemala úspech súd rozhodol tak, že náhradu trov konania účastníkom nepriznal a to aj z dôvodu, že v zmysle ustanovenia § 168 S.s.p. nevzhliadol také skutočnosti, na základe ktorých by náhradu trov konania priznal žalovanému. 57. Uvedené rozhodnutie prijal senát správneho súdu v pomere 3:0 hlasov (§ 139 ods. 4 S.s.p.). Poučenie: Proti tomuto rozsudku je prípustná kasačná sťažnosť v lehote 30 dní od doručenia rozhodnutia krajského súdu, ktorú je potrebné podať na Krajský súd v Prešove (§ 443 ods. 2 písm. a/ v spojení s § 444 ods. 1 S.s.p.), a to písomne v dvoch vyhotoveniach. V kasačnej sťažnosti sa musí popri všeobecných náležitostiach (§ 57 ods. 1, 2 S.s.p.) uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 S.s.p. sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 ods. 1, 2 S.s.p.). Sťažovateľ musí byť v konaní o kasačnej sťažnosti zastúpený advokátom (§ 449 ods. 1 S.s.p.). Kasačná sťažnosť a iné podania sťažovateľa alebo opomenutého sťažovateľa musia byť spísané advokátom, okrem prípadov podľa § 449 ods. 2 S.s.p.

